Minen vruntlike grute thovoren. Ersame leven vrunde, borghermeysteren unde raetmannen der stat Revel. Juwer leve beghere ik tho weten, dat ik dar hebbe ligghen in juwe stat en hundert unde 46 last rogghen, de ik aldar tho herveste unde tho winter vorleden kopen leit unde do der tiit van winters weghen nicht van steden brenghen en konde. Unde weret sake dat sint der tiid myt ju ennych vorboet gheboden were, des dar doch do nicht en was, so bidde ik, dat gi wol doen umme myner leve willen unde gheven my dat vorscreven korn ut, wente des doch nemant gheweighert en was, do ik it kopen leet. Hir bidde ik ju willich inne tho sin, up dat ik des in ghen vorsumenisse en kome, want ik is en deel vorkopen hebbe laten, inde de Nuge to leveren myt den ersten appenen water, unde den anderen behove ik tho mynes sclotes behoeff, want ik nicht en weet, wat my anvallen mochte etc. Vordermer, leven vrunde, wert ok al den luden so leet as it my is, dat de Russen in eren noden myt korne so sere ghesterket syn, so soldens nicht so vele ghekregen hebben, alse ghedaen hebben. Wante man manghen Russen moche ghekreghen hebben ut Russelant, de dar kriisten gheworden hedde, unde manghen, de dar van hungher ghestorven hedde, unde ok alrede ghestorven syn, unde dat dar noch etwelke up dechten. Hirmede blivet Gode dem almechtighen bevalen alle samentliken. Ghescreven uppe Wiborg up des hilghen cruce daghe der vindinghe anno etc. 43. Ik Karle Knutsoen rydder, marskalk to Sweden unde hoveman uppe Wiborch etc. Adress: Den erbaren borghermesteren unde raetmannen der stat Reval kome desse breff.